
Til deg som har måttet flykte for livet, fra noe eller noen,

og som har blitt tvunget til å begynne på nytt et helt annet sted.


Prolog

Snødekket skapte en kompakt stillhet. Koloniområdet var som vanlig stille og rolig midt i februar, da vinteren fortsatt hadde et fast grep om Ådala.

Men der på kanten av terrassen sin satt det likevel noen. Han hadde posen med solsikkefrø ved siden av seg og hadde nettopp fylt fuglemateren. Småfuglene hadde allerede dukket opp, og forsynte seg av godsakene. Den eldre mannen skjenket kaffe fra termosen, og dampen fra den varme drikken snodde seg oppover. Det så ut som om han lagde røyksignaler for å lokke til seg koloninaboer. Så reiste han seg langsomt og gikk bort til nabohytta med en meisebolle som han hengte opp på en av de nakne greinene i plommetreet. Nå kom også nabohyttas hage til å fylles med ivrige vinterfugler.

Hele området lå og ventet på varme og solfylte dager. På nakenbading i elva, krangling med områdets grinebiter og kaffe i hagen. Fjorårets sommer hadde båret preg av diskusjonen om hvorvidt det skulle bygges en badstue eller ikke. Nå lå badstuflåten stille i den frosne elva og ventet på våren den også.

Noen uker til. Så skulle alle møtes igjen. Kolonihageeierne ville hilse på hverandre over gjerdene og finne frem utemøblene. De ville finne ut hva som hadde skjedd i løpet av vinteren, både i hagen og med naboene, og forberede seg på en ny vekstsesong. Hvilke hytter ville skifte eier, og hvilke skandaler ville det bli sladret om i år? Hvem ville finne kjærligheten, og hvem ville miste den? Kanskje ville vennskap avsluttes eller vokse, og håp om forandring der det trengtes, ville spire. Snart var det tid for en ny sesong i Ådala.


Kapittel 1

2. april

Langfredag

De store, mørkegrønne jernportene inn til Ådala koloniområde var velkjente og beroligende. Stephanie skyndet seg å låse opp den mindre porten ved siden av den store bilporten. Den skranglet og gled opp. Hun lukket den ordentlig igjen, og begynte å gå gjennom området. Parkeringsplassen var nesten helt tom for biler. Stephanie satte opp farten og så seg rundt. Overalt var det tomme hager og stengte dører. Ved siden av de små kolonihyttene hun passerte, ventet de nakne trærne fortsatt på at løvet skulle springe ut. Det var stille, bortsett fra bruset fra trafikken på Brokindsleden rett utenfor gjerdet.

Hun hadde ikke lyst til å møte noen. I dag var en så dårlig dag at hun ikke orket å snakke med noen. Hun hadde trukket opp hetta på hettegenseren. Stephanie dro den enda litt lenger ned over pannen og festet blikket i bakken da hun svingte inn på Dahliavägen og skyndet seg videre. Men hun hadde flaks. Hun møtte ikke et eneste menneske, selv om det var langfredag og området selvfølgelig kom til å bli fylt med mennesker.

Stephanie slengte igjen den tynne hyttedøren, som ga fra seg det spinkle smellet den klarte å fremkalle, og sank ned på gulvet. Skoene hennes hadde etterlatt gjørmete fotspor. De kom til å tørke til sprø leirskorper og smuldres opp av vårsolen som snek seg inn gjennom det ene vinduet og krøp over gulvet. Snufsingen kom uten forvarsel. Det hadde den gjort nå og da siden desember. Hun la armene rundt knærne der hun satt. Vugget forsiktig frem og tilbake mens tårene rant nedover kinnene og samlet seg i halsgropen. De siste månedene hadde vært de vanskeligste i livet hennes. Hun hadde aldri følt seg så ensom før.

*

Margareta koste seg. Rune sto tett inntil henne og hadde armene trygt rundt henne. Han kysset kjærlig den nakne skulderen hennes.

– Nå er vi her igjen, Maggan, sa han.

Hun kunne høre på stemmen hans at han smilte.

– Det har vært en lang vinter, svarte hun og strøk ham over hånden.

Det hadde det virkelig vært. De hadde ikke sett så mye til hverandre som de hadde ønsket. Det hadde til tider føltes for komplisert. Runes kone Inger hadde blitt sykere, og han hadde tilbrakt mye tid sammen med henne og barna. De sørget sammen over at hun forsvant lenger og lenger inn i demensen og at hun bare var et skall av den viktige personen hun alltid hadde vært for dem alle. Samtidig var Margareta nyforelsket, og etter alt å dømme var Rune det også. Det hele var så merkelig. Ikke rart at det kunne føles for svimlende, og at de måtte ta det litt rolig. Det hadde ikke akkurat vært meningen å forelske seg. De kunne ikke noe for det som hadde skjedd sommeren før. Eller var det kanskje bare en unnskyldning? Det var jo mulig å forhindre følelser, bare man stoppet dem i tide? Men ingen av dem hadde gjort det.

På et eller annet vis var det enklere her i kolonien. Det var som om det andre ikke eksisterte når de var her. Hun kjente varmen fra den elektriske varmeovnen og hørte knitringen i den. Det var fortsatt litt kaldt i hytta, men snart ville temperaturen bli behagelig. Runes hender ble mer bestemte. Hun merket at han hadde lengtet etter henne, og underlivet pulserte av begjær som hun visste snart ville bli tilfredsstilt. Fantastiske mann. Hun hadde aldri trodd at hun, i en alder av 57, kunne bli mer forelsket enn hun noensinne hadde vært.

*

Ragnar humret for seg selv der han satt på terrassen sin. Langfredag igjen, vår, og tid for å så smått starte årets kolonisesong. Da har jeg overlevd enda en vinter. Det er ikke dårlig bare det. Men han trengte kanskje ikke å være så dramatisk, da. Det føltes ikke akkurat som om han balanserte på dødens rand. Gammel som alle hauger, ja, men overraskende motstandsdyktig. Åttitre var ingen alder å sjokkeres over. Han reiste seg og gjorde et par raske knebøy, som for å bevise for seg selv at de lange, magre gammelmannsbeina like gjerne kunne ha sittet på en sekstiåring. Han løftet hånden og vinket litt triumferende til Rigmor, som sto ved gjerdet sitt og stirret forbløffet på ham og den spontane morgengymnastikken hans. Den gamle damen hadde tydeligvis også overlevd vinteren.

Det hadde vært snø fra midten av januar og frem til nå. Det var ikke akkurat vanlig i Linköping. Det hadde tint en del på dagtid den siste uken, og nå gjensto det bare noen små hauger her og der. Snøen var hvit og hard. Det ble fortsatt ordentlig kaldt om natten, så de haugene som lå igjen, fikk et nytt lag med iskrystaller hver natt.

Hvert år, den nest siste helgen i april, overnattet han i hytta for første gang. Uansett vær og temperatur, tradisjoner er til for å holdes i hevd. Det var også planen for denne våren. Dessuten pleide han alltid å ta en barføtt liten rusletur på plenen når han våknet etter den første overnattingen. Han kikket på snøhaugene som fortsatt lå rundt omkring. Det kunne bli en herlig utfordring for føttene når tiden var inne om et par uker. Det kan nok tenkes at jeg vil trenge en runde i badstuen etter den rusleturen i år.

Han gikk med bestemte skritt ned de få trinnene fra terrassen og satte støvlene i plenen. Det var gjørmete og vått, og det surklet litt for hvert skritt han tok. Ragnar så gressgangene som noen gnagere hadde laget under snødekket, og som var synlige nå som snøen hadde smeltet bort. Det så ut som om noen hadde forsøkt å lage et lite T-banesystem på tomten hans i løpet av vinteren. Lokføreren hadde nok dratt videre, nå som det endelig fantes barmark og en rimelig sjanse for at et dyr med så korte bein kunne klare å ta seg frem.

Det var tuer med snøklokker overalt. Flere steder sto de med stilkene tittende opp fra smeltende snø. Ragnar smilte. Det så rart ut med blomster midt i snøen. De fikk ham til å tenke på julerosene, og han gikk bort til blomsterbedet som nesten var helt dekket av snø. Siden blomsterbedet lå på et skyggefullt sted, pleide snøen å smelte sent der. Ragnar så seg rundt, og ganske riktig, der sto julerosene hans i blomst midt i snøhaugene. Plantenes tykke stengler og beskyttende blader omsluttet forsiktig en rekke med rosa og hvite, kraftige blomster som så helt upåvirket ut av at de var plassert med føttene rett i snøen. Kontrasten var vakker. Noen uker til med solskinn og tining nå, så kunne det, hvis han var heldig, være barmark. Da ville alle de andre vårblomstene dukke opp igjen. Han lurte på om han skulle hente spaden og hjelpe dem litt i gang, men ristet på hodet. Det ville bli mer enn nok hagearbeid i løpet av våren, om han ikke skulle gjøre solens jobb også. I stedet gikk Ragnar tilbake til terrassen.

Han satte seg på sitteunderlaget, som var plassert på stolen for å unngå iskalde skinker, og så seg rundt. Det virket rolig i kolonien i dag. Anna og Patric hadde valgt å bli hjemme, det visste han. Den lyseblå, lille hytta var stengt. Det så så pent og fint ut nå, etter at hun hadde malt den i slutten av sesongen og de hadde laget en uteplass til henne. De tre pallekarmene hennes sto pent og pyntelig på rekke og rad nederst i hagen. De var renset og fylt med høstløv, slik at meitemarkene skulle kunne more seg med å lage jord av i løpet av vinteren. Noe må man jo more seg med når man er meitemark.

Det så ut som om Margareta og Stephanie hadde andre langfredagsplaner enn koloniarbeid de også, han hadde i hvert fall ikke sett noe til dem ennå. Ragnar savnet dem. Han hadde truffet Margareta av og til over en kopp kaffe, men ikke på langt nær så ofte som de traff hverandre gjennom sommerhalvåret. Han hadde ikke sett Stephanie siden november, da de hadde hatt et forblåst kolonimøte over noen grillpølser og en øl. Han lurte på hvordan hun hadde hatt det. Den jenta var vel det mennesket han hadde savnet mest fra dette stedet i vinter. Den skarpe tungen og det kvikke humøret hennes passet hjernen hans som hånd i hanske, og han var så glad for at det var nettopp hun som hadde kjøpt nabohytta året før. Nå var den virkelig en tradisjonell svensk kolonihytte, rød med hvite vindskier og hjørnekasser. Men eieren var definitivt ikke en tradisjonell kolonihytteeier.

Han lengtet etter dem, men samtidig visste han at de alle ville se hverandre i morgen, og så var det jo ganske deilig å ha noe å lengte etter. Alle skulle komme til ham til påskemiddag. Barnebarnet Patric hadde hjulpet ham med å sende invitasjonene på nettet. Det var veldig praktisk, det der. Alle hadde fått en invitasjon for et par uker siden. Et spleiselag med de beste koloninaboene han kunne tenke seg. Han gledet seg veldig til det.

Ragnar kunne knapt vente med å begynne vekstsesongen. Han lurte på hva denne sommeren hadde i vente for ham. Man kunne nok forvente både kjærlighet og intriger, det var han rimelig sikker på. Selv hadde han både planer om å skaffe seg rundt 20 000 kjæledyr og å finne noe å irritere Rigmor på den andre siden av gjerdet med.

*

Margareta lå tilfreds på Runes arm etter at de begge hadde kost seg så mye de ville. De lå der både svette og lattermilde. Hun følte seg så levende da han begynte å ta på henne igjen på en måte som fikk henne til å ane at han egentlig ville ha mer. Madrassen var kald mot den nakne kroppen, det føltes som om den ikke hadde vært varm siden i fjor høst. En flue som nettopp hadde våknet, dunket mot vinduet. Hun hørte en kjøttmeis kvitre fornøyd i treet utenfor. Det var sikkert den tamme kjøttmeisen fra fjorårets sommer. Hun håpet det. Barnebarnet Maja elsket den lille fuglen og hadde klart å håndmate den. Tenk at det endelig var tid for en ny sesong i kolonien, og at hun nå skulle få Rune som nabo, venn og elsker. Mens hun tenkte på det, slo den dårlige samvittigheten til. Hun var sammen med en mann som fortsatt var gift. På en måte. Kona hans hadde ikke vært seg selv og hadde vært nærmest umulig å kommunisere med i lang tid, men det var nok uansett slik at Margareta var den andre kvinnen, enten hun lot som om hun var det eller ikke. De måtte snike seg rundt med kjærligheten sin. Og midt oppi det hele var hun så lykkelig. Margareta elsket denne mannen, uansett hvor komplisert det måtte være.

Rune strøk hånden over magen hennes og opp langs ribbeina. Kjærtegnet brystene hennes. Hun kunne ikke unngå å føle seg litt ubekvem hver gang han rørte ved dem. Brystene var ikke lenger fyldige og spenstige, men hadde en tekstur hun ikke helt kunne forsone seg med. Rune insisterte alltid på at de var flotte, men likevel sørget hun over hvordan de hadde føltes for tjue år siden. Det var en merkelig følelse å ikke helt kjenne igjen sin egen kropp. Det var virkelig en kunst å følge seg selv i aldringen og være helt tilfreds med det. Den varme hånden hans fortsatte mot halsen hennes. Det var som om energien hans strålte rett inn i ryggraden og forplantet seg som et mildt støt gjennom nervesystemet.

– Jeg har savnet deg sånn, mumlet hun.

Her kom de nok til å bli værende i dag. Innestengt i en liten kolonihytte, bare de to, for en stund. Verden utenfor var så komplisert.


Kapittel 2

3. april

Påskeaften

Anna gikk på grusstien med så lette skritt at det føltes som om hun svevde, selv om hun aldri hadde vært så trøtt i hele sitt liv. Hun strakte ut hånden og tok Patrics varme, trygge hånd i sin. Grusen raslet under føttene, og den intense vårsolen skinte skarpt og bestemt rett i ansiktet. Den svake vinden fikk håret til å flagre foran øynene, og med den andre hånden skjøv hun bort de lange, brune krøllene som sperret for sikten. De var her igjen. Klare til å starte en ny kolonisesong. Denne sommeren sammen, i samme hytte, i stedet for som naboer.

Hun kikket på Patric der han gikk ved siden av henne. Det fyldige håret, det sirlig trimmede skjegget og gropen i haken som kunne skimtes under det. Øynene, som glitret så vennlig da han kikket tilbake på henne. Anna kunne ikke forstå at hun hadde hatt så flaks.

Han hadde blitt med henne til Kiruna for å feire nyttår og treffe familien hennes. Bonussøsteren Matilda hadde, etter å ha drukket noen glass vin til middagen den første kvelden, trukket Anna til side. Verken stille eller diskré hadde hun hvisket at hun ville drepe Anna hvis hun rotet det til med det prakteksemplaret av en mann. Patric hadde kastet et blikk i deres retning og glist. Han hadde passet så godt inn i familien at det nesten var komisk. Bonuspappaen Bengt, som var en notorisk krimleser, hadde gått fullstendig av skaftet da han fikk vite at Patric skrev en krimbok. De hadde sittet lenge og diskutert innholdet i en god historie, sammenlignet ulike forfattere og drukket whisky. Og moren, hun hadde nok begynt å elske Patric allerede fra avstand. Anna hadde fortalt henne så mye på telefonen. Bare det å høre hvor glad hun var for å være i hans selskap, gjorde at Patric sannsynligvis var godkjent. Med et stikk av vemod tenkte Anna på at moren måtte ha merket hvor nedbrutt hun hadde blitt av de forholdene hun tidligere hadde vært i, men hva kunne man vel gjøre med det som mor? Hvis hun så mye som hadde antydet den gang at noe var feil, ville jeg ha blitt rasende.

Anna kikket ned på hånden sin. Like etter midnatt hadde Patric spurt om hun ville forlove seg med ham. Under et fargesprakende nordlys og i tretti minusgrader. Det hadde vært magisk, og hun hadde sagt ja uten å nøle. Siden det ikke fantes noen ring, hadde han i stedet laget en fra korken på champagneflasken. Nå var den provisoriske champagneringen byttet ut. Noen dager etter nyttår hadde Patric dratt ut uten henne. Senere viste det seg at han hadde vært og gravd i snøen utenfor morens hus. Der hadde han funnet en liten stein, som han hadde fått festet til en av forlovelsesringene de hadde fått laget. Nå bar hun alltid med seg en liten stein fra landet hun vokste opp i. Det var fint. Og på sett og vis helt typisk ham å finne på noe slikt. Det så ut til at han elsket å finne ut hva som ville gjøre henne lykkelig, og han var så oppmerksom på behovene hennes, både i hverdagen og i sengen. De var faktisk flinke til det der begge to, å ta vare på hverandre.

*

Margareta beundret vinterblomstene som sto tett i tett i blomsterbedet langs den dalablå hytteveggen. De solgule blomstene viste stolt frem de nydelige grønne bladkragene, og gleden over å se blomster igjen etter en lang vinter kjentes i hele kroppen. Ved siden av dem tittet noen centimeterstore tulipanblader opp, og noen enda lengre påskeliljeblader. Snart ville hele blomsterbedet være fylt av vår. Endelig. Denne tiden av året var så full av kontraster. Den brune plenen og de nakne trærne, og så, midt i det hele, de fargerike vårblomstene. Hun tok på seg hagehanskene og satte seg ned på pinnestolen hun hadde plassert på steinhellene nedenfor terrassen. Annas og Patrics stemmer hørtes fra grusstien, og Margareta så dem svinge inn til hytta si. Det var en fantastisk følelse når koloniområdet ble fylt med mennesker igjen. Så ble hun sittende, halvveis klar med hagehanskene på, men med hodet fullt av andre ting. En sitronsommerfugl flakset litt rykkete forbi, og hun fulgte den med blikket.

Rune var hos kona i dag og skulle komme i ettermiddag. Besøkene hans hos Inger fikk alltid Margareta til å føle seg ille til mote. Ondskapsfull, gjerrig og uten ære – som forførte en syk kvinnes mann. Hun vendte nesen langsomt opp mot solen en liten stund. Prøvde å slå kjærligheten ut av tankene. Nå ville hun bare nyte å være her.

Det raslet hjemmekoselig i grusstien, og hun åpnet øynene litt for å se hvem som gikk forbi. Det var Stephanie. Litt vinterblek og enda magrere enn i sommer. Det svarte håret som vanlig pistrete og kort på den ene siden. Vakker og litt røff på én og samme tid. I hånden holdt hun en lang pinne som hun sakte dro langs gjerdestolpene hun passerte. Lyden var dump og repetitiv. Margareta hadde først tenkt å rope på henne, for å hilse og prate, men noe i Stephanies kroppsspråk fikk henne til å stoppe. Hun så ut til å være helt fortapt i sine egne tanker, og de så ikke lystige ut. Margareta lukket øynene og lot henne være i fred. De kom til å få tid til å snakke sammen, og hun kunne godt gi Stephanie litt alburom. Det så ut som om hun trengte det.

*

Anna satte den lille nøkkelen i låsen. Den rikket seg ikke en millimeter.

– Men hva i …?

Hun tok litt hardere i, men det var en liten nøkkel, og hun hadde på følelsen at hun fort kunne ende opp med halve nøkkelen i hånden dersom hun brukte mer kraft. Hun kikket spørrende på Patric. Han ga det et forsøk, men også han måtte gi tapt. En kort stund sto de måpende foran døren.

– Kan den ha svellet? sa Anna til slutt.

– Ikke umulig.

Anna gikk bort til uteboden og fant frem spaden hun hadde der. Hun kilte bladet inn mellom døren og terskelen og så bøyde hun forsiktig oppover. Den tynne døren løftet seg litt, og Patric vred om nøkkelen. Det fungerte. Han gikk inn i hytta og kom ut igjen med en Baden-Baden-pute som han la på terrassegulvet. Anna kikket takknemlig på ham og slengte seg ned med et sukk. Hun var så sykt sliten. Hele tiden. Og uvel. På en gnagende, utmattende og til tider svært uforutsigbar måte. Uke seks. Alt hun hadde lest, tydet på at det ville bli lettere fra uke tolv. Eller så kunne man være uheldig og ha det sånn resten av svangerskapet, det var jo helt umulig å vite. Hvis hun i det minste hadde vært sikker på at det bare var seks uker igjen av kvalmen, kunne hun nesten ha satt litt pris på det. Tenke at det var en del av opplevelsen. Tanken på enda syv måneder med kvalme gjorde henne litt panikkslagen.

Hun lå der på puten og kikket opp mot himmelen. Den var klarblå med lette, lyse skyer som beveget seg raskt. Hun la merke til at den svake brisen knapt var hørbar når den ikke hadde noen blader å leke med. Den klarte å lage en raslende lyd der den suste gjennom de lange, tørre restene av høstastersene som sto og vaiet litt i vinden et lite stykke unna, men det var alt.

Sånn kunne det gå. Patric hadde allerede i fjor høst bestemt seg for at han var ferdig med Stockholm for en stund. Han hadde fortsatt å leie ut leiligheten sin og søkte jobb her i byen. Han hadde riktignok leid en leilighet i Linköping, men de hadde tilbrakt mesteparten av det nye året under samme tak. Leiligheten hans ble sagt opp, og p-pillene hennes ble kastet i søpla i januar. Det hadde vært en overveldende følelse, skremmende og lovende på samme tid. De var ikke riktig navlet. De hadde bare kjent hverandre i litt over et halvt år, men Anna hadde ingen tid å miste. Trettiseks år. Det var greit å ta en sjanse.

Hun la hånden på magen og trakk pusten. Det hadde gått på andre forsøk. Hvor usannsynlig var ikke det? Så fort hun hadde kastet p-pillene, hadde selvfølgelig Anna begynt å tenke på hva de skulle gjøre om det skar seg og det viste seg at hun ikke kunne bli gravid. Hun hadde begynt å google hormonbehandlinger, IVF og til og med lest om adopsjon for å være forberedt. Patric hadde bare ristet på hodet.

– Du vet at du er litt sprø, ikke sant? Du kan vel kanskje vente et par forsøk før du begynner å tro det verste?

Da mensen uteble, trodde hun at det var fordi kroppen var i ubalanse etter at hun sluttet med pillene.

– Det kan skje, hadde hun snusfornuftig fortalt Patric.

Han hadde kikket lenge på henne, og så foreslått at de kanskje skulle koste på seg en graviditetstest uansett. Dagen etter kom han hjem med en, åpenbart ikke helt sikker på om hun kom til å skaffe en. Hun hadde klart og tydelig erklært at det var helt unødvendig, men gikk likevel med på å ta den. Etter å ha tisset på pinnen, slengte hun den fra seg på vasken, for hun ville ikke se svaret. Så hadde hun løpt ut til ham der han satt i sofaen, og sagt at han fikk pent sjekke den selv. Hun hadde gått ut på balkongen. Det hadde vært en stjerneklar kveld, og hun hadde underholdt seg selv med å prøve å huske og gjenkjenne de forskjellige stjernebildene på himmelen, da han kom ut, la armene rundt henne bakfra og hvisket henne i øret:

– Hei, mamma!

Hun hadde begynt å stortute. Helt ukontrollert hulkegråt.

*

Ragnar ryddet bort dagens femte kaffekopp. Han så seg rundt i hytta. I går hadde han feid gulvet og tørket av bordet. I dag hadde han hengt gulvteppet ut til lufting. Mer rengjøring enn som så syntes han ikke trengtes. Nå kunne gjestene komme. Han satte seg ned på terrassetrappen med kasserollen mellom føttene og plukket fraværende opp en potet. Han lot skrelleren skjære av det tynne skallet, og så la han den gule poteten ned igjen og fisket opp den neste. Et merkelig sus fikk ham til å kikke opp mot himmelen, og over ham kom to store svaner glidende så lavt at han kunne se det fine fjærskrudet under vingene og de svulmende magene. De lange halsene var strukket ut, og de mørke føttene vinklet bakover og langs halefjærene. De store vingene hørtes ut som pumpen han hadde brukt til å blåse opp datterens gummibåt med for lenge siden. Han kikket lenge etter dem.

– Hallo! Speider du etter ufoer?

Han smilte av den velkjente stemmen. Stephanie.

– Neimen hei, frøken Langstrømpe, svarte han, reiste seg og ga henne en varm klem.

Uff da, så tynn hun var, jentungen. Han skjøv henne bestemt fra seg med hendene på skuldrene hennes og stirret mistenksomt på henne.

– Langstrømpe har tatt vare på seg selv i vinter, håper jeg?

Stemmen hans var streng, og han angret så snart han overrasket konstaterte at tårer veltet opp i øynene hennes.

– Men jeg mente ikke å fornærme deg, lille venn.

Han dro henne tett inntil seg i enda en klem. Til hans store overraskelse begynte hun å gråte på et så sørgelig vis at han ikke hadde kjangs til å komme på noe fornuftig å si. I stedet ble han stående og klappe henne litt tafatt på ryggen. Etter en stund roet hulkingen seg.

– Uansett … nå tar vi oss sammen, eller hva, sa Stephanie.

Tonefallet hennes bar preg av påtatt overmot, og hun smilte litt usikkert.

– Ja ja. Nå går vi og ser hvordan hagene våre har hatt det i vinter.

Hun nikket, sendte ham et takknemlig blikk, og så begynte de å gå rundt i hagen hans. Ikke fordi Stephanie var så fryktelig interessert i hagearbeid, det visste han jo allerede, men fordi hun så ut til å trenge det. Sist gang de møttes, hadde hun dessuten erklært at femårsplanen hennes var å bli selvforsynt med så mange grønnsaker som mulig, og om det stemte, var det nok på tide å begynne å lære seg litt. De ruslet rundt i den lille hagen hans og beundret julerosene og snøklokkene. Pratet om takrennene som hadde overlevd snøen, og om bikuben han skulle kjøpe på forsommeren. Hun la armen sin i hans.

– Men hva med drivhuset? sa hun oppmuntrende. – Hva skal du ha i det i år?

Han kjente hvor oppglødd han ble av å gå der og prate om hagearbeid, og innså at turen var like mye for hans del som for hennes. Dette var livet hans. Det fantes nok ikke noe annet som fikk ham til å føle seg så levende. Da de stoppet foran drivhuset og han fortapte seg i beskrivelsen av alt han hadde planer om å dyrke, kjente han at hun forsiktig lente hodet mot skulderen hans. Så sto de der en stund, som om hun ladet opp med energi fra ham. Vårfuglene var i full sving og kvitret i vilden sky slik at det nesten var vanskelig å skille dem fra hverandre.

– Jeg skal bruke sommeren på å lære deg alle fuglelydene, sa han, og Stephanie fnøs lattermildt.

– Takk. Tror jeg.

Begge fikk øye på en modig bie som virret langsomt rundt i kulden på jakt etter mat. Den landet litt stivt på en nyutsprunget krokus.

*

I dag var det påskeaften. Anna tenkte tilbake på påskehelgen for ett år siden. Det hadde vært hennes andre uke på området, og hun hadde feiret langfredag ved å spise påskemiddag sammen med de nye naboene sine. Tenk så mye som hadde skjedd i løpet av det siste året. For ett år siden hadde hun hatt det verre enn noensinne. Denne langfredagen hadde hun feiret ved å gå rundt i pysjbukse halve dagen, vært kvalm og ligget i skje i sofaen med verdens beste mann og en god film.

Hun hørte det skramlet i spiskammerset inne hos Ragnar. Snart var det påskemiddag hos ham. Hun lengtet. Tenk å stå så nær hverandre. Å ha Patrics morfar tjuefem meter unna, det kunne vel ikke ha skjedd noe annet sted enn her på kolonien? Litt som å bo i en slags generasjonsbolig, men bare noen måneder av året. Det var godt å ha Ragnar i nærheten når resten av familien var så langt unna. Hun savnet mamma og pappa Bengt.

Annas biologiske far hadde ikke vært en del av de siste tretti årene av livet hennes. Hun sukket. Jeg lurer på hva han gjør nå? Pappa. Hun tok opp telefonen og googlet ham, men som vanlig kom det bare opp adressen hans, firmaet og en gammel artikkel fra Östgöta Correspondenten. Han virket ikke som typen til å ha en Facebook- eller Instagram-konto. Synd. Hun skulle gjerne sett hvordan han så ut nå. Artikkelen var skrevet av en av kollegaene i avisen, lenge før hun begynte å jobbe der, og handlet om firmaet hans. Det var langt fra første gangen hun hadde lest den. Det var det eneste relativt nylige hun hadde som hadde med ham å gjøre. Bildet var tatt på avstand og viste både ham og noen av hans ansatte. Hun zoomet inn, slik hun hadde gjort så mange ganger før. Han så ut til å være ganske høy og ganske pen. Markerte trekk og et alvorlig uttrykk. Det var så lenge siden de hadde sett hverandre. På sett og vis var den manglende puslespillbrikken mer plagsom nå som hun selv skulle bli forelder. Et lite individ som fikk deler av den mannens DNA. Ville barna hennes aldri bli kjent med den biologiske morfaren sin? Det var så trist.

Patric hadde vært inne i hytta og satt maten de hadde tatt med seg, inn i kjøleskapet. Nå kom han og satte seg ved siden av henne. Hun la hodet i fanget hans, og så satt de og kikket på himmelen. Småfuglene var som gale og kvitret fra hvert eneste tre i nærheten. Hun kikket på en edderkopp som løp over balkonggulvet i all hast og styrtet ned i en av sprekkene. Så mange ulykker en slik en kunne rammes av. For et stressende liv. Hun kjærtegnet forsiktig Patrics skjeggete kjeve. Han kikket ned på henne og smilte, og smilerynkene dannet et lykkelig bevis på hvor godt livet var.

Etter at de hadde sittet slik en stund, reiste han seg for å gå og hjelpe Ragnar med forberedelsene til påskemiddagen. Anna satte pris på å være helt alene en stund. Hun lo. Det kunne hun jo bare innbille seg. Nå bar hun med seg et lite menneske hvor enn hun gikk. For en utrolig rar følelse.

*

Den elektriske varmeovnen knitret hjemmekoselig, og Ragnar kikket seg rundt bordet. Stephanie og Rune var i full sving med å diskutere Stephanies nyeste sanger. Hun så glad ut igjen, og øynene glitret da hun snakket om det beste hun visste. Margareta satt ved siden av Rune og var uvanlig stille i dag. Hun virket opptatt av tankene sine og hadde flere ganger bedt Ragnar gjenta det han hadde sagt, som om hun ikke hadde ørene ordentlig påskrudd. Anna og Patric satt og holdt hverandre i hånden. De hadde knapt sluppet taket i hverandre siden de kom inn døren. Ragnar reiste seg opp.

– Ja vel, folkens. Kanskje det er på tide at vi hiver innpå. Kan jeg servere gjestene litt vin først, kanskje?

Han tok rødvinsflasken og gikk rundt og fylte i de små drikkeglassene. Da han kom til Anna, kikket hun opp på ham, nølte, og la hånden over glasset. Han så at Margareta rykket til også.

– Neimen! Er det sant? sa Margareta og hevet øyenbrynene.

Anna ble litt rød i ansiktet og kikket på Patric for å få hjelp.

– Jo da, humret han. Det er litt tidlig ennå. Det er egentlig altfor tidlig for å fortelle det, men nå ble det visst sånn allikevel. Det er fortsatt flere uker til ultralydundersøkelsen, så vi har ingen bildebevis, men … en liten Ragnar er på vei, kan man vel si.

Ragnar var helt uforberedt på sin egen reaksjon. Et høyt hulk slapp ut av ham, og han dro overrasket hånden over ansiktet, som om det skulle hjelpe mot det følelsesmessige angrepet. Han ble nødt til å reise seg i all hast og forlate hytta et øyeblikk for å samle seg. Da han gikk, så han at Anna fulgte ham med blikket og tørket øynene med genserermet. En liten en.

